Għoxrin fil-mija tal-parteċipanti Maltin fi stħarrig li għamlet l-Aġenzija tal-Unjoni Ewropea għad-Drittijijet Fundamentali fost it-28 pajjiż membru tal-Unjoni Ewropea qalu li esperjenzaw fastidju sesswali fit-12-il xahar ta’ qabel filwaqt li tmienja fil-mija qalu li esperjenzaw cyber harassment sa mill-età ta’ 15-il sena. Dan l-istħarriġ ikkwotatu l-Ministru għad-Djalogu Soċjali, Affarijiet tal-Konsumatur u Libertajiet Ċivili Helena Dalli fil-ftuħ ta’ konferenza organizzata mill- Kummissjoni Nazzjonali għall-Promozzjoni tal-Ugwaljanza, li matulha nediet sett ta’ inizjattivi bil-għan li tqajjem kuxjenza akbar dwar il-vjolenza kontra n-nisa. Dr Dalli tenniet l-impenn tal-Gvern li jirratifika l-Konvenzjoni tal-Kunsill tal-Ewropa dwar dan is-suġġett magħrufa aħjar bħala l-Konvenzjoni ta’ Istanbul, li diġà ġiet ippreżentata fil-Parlament Malti fl-istadju tal-ewwel qari. L-inizjattivi tal-Kummissjoni ntant huma parti minn proġett mifrux fuq sentejn intitolat Forms of Violence in Malta – a gender perspective u li qed jitmexxa mill-Kummissjoni nnifisha. Il-Kummissarju tal-Kummissjoni Nazzjonali għall-Promozzjoni tal-Ugwaljanza Renee Laiviera spjegat li permezz ta’ dawn l-inizjattivi l-Kummissjoni se tikkomtti ruħha biex tkompli twassal il-messaġġ ta’ tollerranza żero għall-vjolenza fuq in-nisa u l-bniet; tkompli tforni informazzjoni lill-awtoritajiet dwar is-sitwazzjoni tal-vjolenza fuq in-nisa fil-pajjiż; tgħin lil dawk li jaħdmu kemm mal-vittmi kif ukoll mal-aggressuri; tinkoraġixxi l-vittmi biex jieħdu azzjoni biex jiġġieldu l-vjolenza jew biex jiprevenuha u biex tkabbar l-għarfien dwar il-mutilazzjoni ġenitali. Il-Ministru Dalli fissret din l-inizjattiva bħala pass ieħor ’il quddiem fl-impenn tal-Gvern biex jikkumbatti kull forma ta’ vjolenza kontra n-nisa. Hija spjegat kif permezz ta’ dan il-proġett, il-Gvern se jkun qed iwassal messaġġ ta’ tolleranza żero dwar il-vjolenza fuq in-nisa. Il-Ministru Dalli elenkat diversi inizjattivi li ħa s’issa l-Gvern dwar il-vjolenza kontra n-nisa fosthom emendi fil-kodiċi kriminali li wasslu għall-projbizzjoni tal-mutilazzjoni ġenitali u żieda fil-pieni għal offiżi sesswali fuq minuri. Il-Ministru Dalli tenniet l-impenn tal-Gvern li jitwaqqfu aktar strutturi  li jinkoraġixxu impjegati biex jirrappurtaw każijiet ta’ abbuż sesswali.